La celebració del Dia Mundial de la Seguretat i la Salut en el Treball, el 28 d'abril, té l'objectiu de promoure a escala internacional el treball segur, saludable i digne.
A més, aquest Dia és significatiu, ja que va ser triat pel moviment sindical mundial per retre homenatge a les víctimes dels accidents de treball i les malalties professionals.
Els valors que es pretenen difondre mitjançant la celebració esmentada són plenament compartits per l'Agenda 2030 de les Nacions Unides, que els promou aplicant els Objectius de Desenvolupament Sostenible (ODS), concretament, l'ODS 3 per a la garantia d'una vida sana i el fonament del benestar per a tothom i l'ODS 8 pel treball decent i el creixement econòmic.
Malgrat que aquests valors siguin del tot reconeguts, malauradament la promoció del treball segur, saludable i digne s'enfronta actualment a un repte infinitament més complex que els que es plantegen en el desenvolupament habitual de l'activitat productiva.
El nou coronavirus SARS-CoV-2, que afecta les persones amb determinades patologies (ja que contrauen la COVID-19, una malaltia respiratòria), es va detectar per primera vegada a finals del 2019 a la Xina i, en qüestió de pocs mesos, s'ha estès per tot el món.
L'Organització Mundial de la Salut (OMS) va declarar el 30 de gener l'emergència sanitària internacional davant la ràpida expansió del coronavirus i, a mitjans de març, va qualificar la situació com a pandèmia.
Europa, amb les fronteres tancades i milions de ciutadans confinats a les seves cases, s'ha convertit en un dels focus principals del brot.
Davant d'aquesta situació, institucions internacionals i administracions de tots els àmbits territorials treballen per reduir la probabilitat d'exposició i contagi i per establir la coordinació entre totes les xarxes sanitàries, amb la finalitat de prendre més mesures de prevenció i homogeneïtzar programes de tractament, quarantena i conscienciació.
En aquest context, el Consell de Relacions Laborals de Catalunya col·labora en la tasca en el sentit que assenyala l'Organització Internacional del Treball (OIT): és "essencial instaurar un clima de confiança mitjançant el diàleg social (...).
Això és especialment important en moments de gran tensió social".
Per aquest motiu, el Consell, compromès en la promoció d'una autèntica cultura de la prevenció i amb la voluntat d'augmentar el nivell de protecció de la salut i la seguretat dels treballadors, tot garantint un marc de relacions laborals de qualitat, productivitat i competitivitat de les empreses de Catalunya, ha volgut contribuir en l'adopció de mesures per prevenir contagis i pal·liar els efectes socioeconòmics derivats de la COVID-19.
Per aquesta raó, ha elaborat les Recomanacions per a empreses i persones treballadores sobre actuacions vinculades a les situacions que es puguin produir per l'efecte del coronavirus SARS-CoV-2.
Aquestes recomanacions, que s'han anat actualitzant en funció de l'evolució de la situació, informen les empreses i els treballadors de Catalunya i contenen una bateria extensa de mesures de prevenció ambientals, organitzatives i individuals, i també diverses actuacions que es poden dur a terme en l'àmbit de les relacions laborals.
En concret, es recomana, sempre que sigui possible, transmetre preferentment mesures de flexibilitat, com ara el teletreball (com a opció susceptible de generar menys efectes adversos —tant al treballador com a la mateixa empresa— que la suspensió del contracte), i també donar consells concrets de seguretat i salut sobre com implementar el teletreball.
Així mateix, l'OIT considera que el diàleg social entre les empreses és essencial, perquè els treballadors necessiten ser informats i consultats, i saber quina repercussió tindrà aquesta situació en les seves condicions d'ocupació i les mesures que han de prendre.
Però també, aquestes recomanacions formulen unes orientacions per planificar una tornada a la feina segura en el cas d'aturada d'activitat o consideracions sobre la determinació de la contingència davant l'exposició d'un/a treballador/a a un agent biològic que li comporta un període d'aïllament preventiu, entre altres qüestions.
Alhora, a més de les institucions i administracions ja esmentades, aquesta situació d'alarma ha generat un moviment d'empreses i entitats de tot el món que també esmercen esforços per impulsar nombroses actuacions a fi de contribuir a la lluita contra la pandèmia de la COVID-19.
Aquest comportament responsable de les empreses demostra que aquestes creen valor econòmic per al seu accionariat i, alhora, generen un valor social per a les comunitats on estan situades.
Per tant, el rol social que tenen és el de preservar els seus interessos, però també assegurar la sostenibilitat futura.
A Catalunya són moltes les empreses i organitzacions que s'han sumat a aquesta crida internacional.
Aquest aspecte posa de manifest que Catalunya, en moments fins i tot tan complicats com l'actual, és un territori compromès amb l'impuls de la responsabilitat social i l'ètica.
Algunes d'aquestes empreses responsables formen part del Mapa d'experiències destacades del Consell de Relacions Laborals.
Provenen de sectors d'activitat molt diferents i tenen, a més, dimensions diverses, però tot i això comparteixen la necessitat de generar un impacte social positiu i responsable que permeti tornar a la normalitat al més aviat possible i amb les millors garanties.